गुड़गांव. भ्रष्टाचार के माले में नगर निगम के नव नियुक्त कमिश्नर व डीसी टीएल सत्यप्रकाश द्वारा सख्त कार्रवाई से निगम के अधिकारियों और कर्मचारियों में खलबली मची हुई है। हालांकि, शुरुआत में केवल जेई और निचले स्तर के कर्मियों के खिलाफ कार्रवाई की गई है। बड़े अधिकारियों के खिलाफ कार्रवाई की आशा की जा रही है।
एक ओर जहां प्रदेश सरकार भ्रष्टाचार पर अंकुश लगाने का दावा कर रही है, वहीं नगर निगम में बीते एक साल से भ्रष्टाचार का आलम रहा है। अधिकारियों पर कोई अंकुश नहीं होने के कारण हर स्तर पर रिश्वत की शिकायतें मिलती रही। पूर्व कमिश्नर विकास गुप्ता के तबादला के बाद डीसी टीएल सत्यप्रकाश द्वारा कमिश्नर का पदभार संभालने के साथ ही भ्रष्टाचार के मामले उजागर होने लगे हैं।
इंफोर्समेंट में सबसे अधिक शिकायत
सबसे अधिक शिकायत नगर निगम की इंफोर्समेंट टीम से आ रही है। इंफोर्समेंट में बड़े अधिकारियों के इशारे पर जेई द्वारा वसूली किए जाने की शिकायत कमिश्नर को मिल रही है। दरअसल, इन दिनों निगम क्षेत्र में हर तरफ मल्टीस्टोरी बिल्डिंग बनाई जा रही है। कॉलोनियों में पुराने मकानों को तोड़ कर ऊंचे मकान बनाए जा रहे हैं। मगर, इसके लिए निगम से बिल्डिंग प्लान व नक्शा पास नहीं करवाया जा रहा है। मगर, नगर निगम के डीटीपी संजीव मान द्वारा केवल नोटिस जारी करके खानापूर्ति की जा रही है। बीते छह महीने में 400 से अधिक नोटिस जारी किए गए मगर, एक भी मामले में कार्रवाई नहीं की गई है। प्रॉपर्टी मालिकों को केवल सुनवाई के लिए बुलाकर मामले को दवा दिया गया। इसी तरह से इंजीनियरिंग ब्रांच, टैक्सेशन, विज्ञापन ब्रांच से भी भ्रष्टाचार की शिकायतें मिल रही हैं।
अधिकारी भी आएंगे लपेटे में
सत्यप्रकाश द्वारा निगम कमिश्नर का पदभार संभालते ही मामले उजागर होने लगे हैं। पीड़ित लोग लगातार शिकायतें लेकर पहुंच रहे हैं। चक्करपुर में एक प्रॉपर्टी मालिक से निर्माणाधीन भवन के लिए रिश्वत मांगे जाने के मामले में कमिश्नर ने तत्काल कार्रवाई करते हुए जेई नवीन कुमार को निलंबित कर दिया। इस मामले में एसडीओ तुषार यादव पर भी जल्द ही गाज गिर सकती है। पीड़ित ने तुषार पर भी रिश्वत मांगने का आरोप लगाया है। इस संबंध में कमिश्नर को बातचीत की रिकार्डिंग सौंपी गई है। पीड़ित ने शिकायत दी है कि एसडीओ के इशारे पर ही रिश्वत का खेल खेला जा रहा है। मामले की जांच चल रही है। कमिश्नर सत्यप्रकाश निगम में व्याप्त भ्रष्टाचार को जड़ से मिटाने का दावा कर रहे हैं। उनका कहना है कि भ्रष्टाचार से संबंधित सभी शिकायतों को गंभीरता से लिया जा रहा है। स्टेट विजिलेंस को सक्रिय कर दिया गया है। किसी तरह की अनियमितता बर्दाश्त नहीं की जाएगी।
hin_Deva hin_Deva hin_Deva hin_Deva hin_Deva hin_Deva